Brian Mikkelsen (KF), 2011-01-13:
Forslaget har vi jo set før – endda i næsten samme udformning.
Det blev fremsat i foråret 2010 og trukket tilbage af forslagsstillerne kort forinden førstebehandlingen.
Forslaget er nu på banen igen.
Ønsket er fortsat, at regeringen skal fremsætte et lovforslag, som vil forpligte pensionsselskaberne til at offentliggøre simple nøgletal om omkostningerne ved en pensionsordning, samt at selskaberne skal være enige om en beregningsmetode for ÅOK og ÅOP.
Regeringen støtter åbenhed og gennemsigtighed i pensionsordningerne, idet pension er et kompliceret område.
Regeringen er således enig i, at forbrugerne skal have adgang til information om, hvilke omkostninger de betaler for deres pensionsordninger.
Det er dog fortsat regeringens opfattelse, at vi skal give pensionsselskaberne mulighed for selv at finde ud af at gøre markedet mere åbent og gennemsigtigt, inden vi hiver værktøjskassen frem og begynder at lovgive.
Som bekendt har pensionsselskaberne også de senere år arbejdet på at give kunderne adgang til flere oplysninger om netop omkostninger.
Som alle her ved, har vi siden 2008 haft en bred politisk aftale om, at branchen havde til udgangen af 2010 til at implementere deres forbrugerplan for åbenhed og gennemsigtighed med 18 initiativer, hvor et af initiativerne var åbenhed om omkostningerne.
Dette er accepteret af Forsikring & Pension, som siden 2008 har fulgt en implementeringsplan i flere faser.
Både min forgænger og jeg har fulgt med i denne plan, og vi har været i løbende dialog med Forsikring & Pension om status på omkostningsinitiativerne.
For så vidt angår forslagsstillernes ønske om, at branchen skal have en beregningsmetode, kan jeg fortælle, at også her har branchen selv taget teten.
Formålet med denne plan er at styrke forbrugernes mulighed for at sammenligne produkter og selskaber.
Det skal bl.a. ske ved, at kunderne skal oplyses om både et samlet tal for årlige omkostninger i kroner, ÅOK, og et samlet tal for årlige omkostninger i procent, ÅOP.
Som jeg præciserede i min tale til branchen på årsmødet, er det vigtigt, at branchen hurtigt kommer på plads med disse to let sammenlignelige nøgletal.
Desuden mener jeg, at det er afgørende, for at det kan blive en succes, at alle selskaber støtter op omkring de standarder, branchen bliver enig om.
Hvis det ikke er den samme måde, selskaberne beregner tallene på, så mister forbrugerne et væsentligt redskab i beslutningen om valg af forsikrings- og pensionsselskab.
Jeg kan oplyse, at Forsikring & Pension har meddelt mig, at alle selskaber er enige om, at der skal benyttes en ensartet beregningsmetode, og at det yderligere er Forsikring & Pensions forventning, at selskabernes eksterne revisorer vil få til opgave at kontrollere selskabernes regnemetode, så det sikres, at alle følger standarderne.
Som det ser ud nu, har Forsikring & Pension levet op til den tidsplan, som der var bred politisk enighed om for så vidt de simple nøgletal.
Derfor forventer jeg, at branchen også kommer i mål med initiativet om ÅOK og ÅOP senest 1. juli 2011.
Forbrugeren får dermed bedre mulighed for at kunne sammenligne beregninger på tværs af selskaberne.
Beslutningsforslaget er blevet overhalet af branchens egen »Forbrugerplan 2010«.
På baggrund heraf finder regeringen det uhensigtsmæssigt at gribe ind med lovgivning på det her tidspunkt, hvor branchen jo er i mål i forhold til de simple nøgletal og har givet tilsagn om at offentliggøre både ÅOP og ÅOK efter en standardmodel senest fra 1. juli 2011.
Vi vil naturligvis fortsat følge branchens arbejde med implementering heraf, og hvis den mod forventning ikke kommer i mål, er situationen en anden.
Med disse bemærkninger finder regeringen, at der ikke er grundlag for at fremme det stillede beslutningsforslag.